Raadio legendaarse 1. stuudio avab klassikatäht Sten Heinoja | Info | ERR
ETV saate "Klassikatähed 2016" võitja Sten Heinoja esineb koos muusikutest sõprade Linda-Anette Sussi (viiul) ja Theodor Singiga (tšello). Kavas on Veljo Tormise, Tõnu Kõrvitsa, Piazzolla ja Beethoveni teosed. Muusikaõhtu kroonib Liisa Hõbe uudisteos.
Sten Heinoja on meie noorema põlvkonna üks enim kontserte andvaid pianiste. Eestis esineb Heinoja nii kammeransamblite koosseisudes kui ka solistina ja saatjana. Viimastel aastatel on teda sidunud koostöö Florida sümfooniaorkestriga (Florida Lakes Symphony Orchestra) Ameerika Ühendriikides, kellega ta on esitanud Edvard Griegi ja Sergei Rahmaninovi klaverikontserte.
Kammeransamblis viiuldaja Linda-Anette Sussiga saavutati 2015. aasta märtsis konkursil In Corpore laureaadi diplom, samuti anti duole Klassikaraaadio auhind ning eripreemia parima klassitsistliku teose esituse eest.
Solistina on Sten Heinoja esinenud Eesti riikliku sümfooniaorkestri, Tallinna kammerorkestri ja Tallinna muusikakeskkooli sümfooniaorkestri ees. Enesetäiendused on teda viinud professorite Vanessa Latarche, Claudio Trovajoli, Eteri Anjaparidze, dotsent Lauri Väinmaa jt meistriklassidesse. Mõni aasta tagasi paluti Heinoja osalema meistriklassi Suurbritanniasse, kus teda juhendas Inglismaa üks nimekamaid pianiste Alasdair Beatson.
Alates 2015. aastast jätkuvad Sten Heinoja õpingud Londoni kuninglikus muusikakolledžis, kus tema õppejõud on professor Vanessa Latarche.
Möödunud aasta kevadel võitis Heinoja Eesti Kontserdi, Klassikaraadio ja ETV koostöös korraldatud suurkonkursi "Klassikatähed 2016". Üks tema preemiaid ongi renoveeritud raadiostuudio avakontsert.